સહેજ અટકીને એણે બે ગાંઠિયા મોઢામાં મૂક્યા. ‘અમારા પરિવારે જમીનના ધંધામાં ખાસ્સી કમાણી કરી છે. એકરના ભાવે ખરીદેલી જમીન ચોરસવારના ભાવમાં વેચીને એક નંબરના ને બે નંબરના કરોડો રૂપિયા ભેગા કર્યા છે. આ ખેતર ખરીદવાની ઇચ્છામાં પૈસાની ભૂખ કારણભૂત નથી. કશુંય છૂપાવ્યા વગર જે હકીકત છે એ જ આપને કહું છું. હું સાડા ત્રણ ચાર વર્ષનો હતો ત્યારે મારી જનેતા અવસાન પામેલી. પપ્પાએ એ પછી ફરીથી લગ્ન કર્યાં. મારી એ નવી મા પણ ગયા મહિને ગુજરી ગઇ. એ બંને દેવીઓની યાદગીરીરૂપે એક વિશાળ શૈક્ષણિક સંકુલ ઊભું કરવાની અમારી ઇચ્છા છે. જો આપ સંમતિ આપો, તો બાકીના બંને ભાઇઓને માનવવા હું પ્રયત્ન કરીશ.'